ชุดปฏิบัติการพิเศษ สคบ.ยึดบุหรี่ไฟฟ้ามูลค่ากว่า 10 ล้านบาท จำหน่ายผ่านออนไลน์
ชุดปฏิบัติการพิเศษ สำนักงานคณะกรรมการคุ้มครองผู้บริโภค แถลงข่าวจับกุมผู้จำหน่ายบุหรี่ไฟฟ้าผ่านออนไลน์ พร้อมตรวจยึดของกลางรวมมูลค่ากว่า 10 ล้านบาทนายเทวัญ ลิปตพัลลภ รัฐมนตรีประจำสำนักนายกรัฐมนตรี นำทีมชุดปฏิบัติการพิเศษ สำนักงานคณะกรรมการคุ้มครองผู้บริโภค หรือ สคบ. แถลงข่าวผลการตรวจยึดบุหรี่ไฟฟ้า รวมมูลค่ากว่า 10 ล้านบาทว่า ชุดปฏิบัติการพิเศษ สคบ. ได้ตรวจ ติดตามและเฝ้าระวังการจำหน่ายบุหรี่ไฟฟ้า ซึ่งเป็นหนึ่งสินค้าอันตรายที่ห้ามจำหน่ายตามกฎหมาย จนสืบทราบพบการจำหน่ายบุหรี่ไฟฟ้าโดยการถ่ายทอดสดผ่านสื่อออนไลน์ จึงประสานเจ้าหน้าที่ตำรวจในท้องที่ร่วมขยายผลจับกุมผู้กระทำความผิดและตรวจยึดได้บุหรี่ไฟฟ้า พร้อมน้ำยาสำหรับเติมบุหรี่ไฟฟ้า รวมหลายพันรายการมูลค่ากว่า 10 ล้านบาท โดยรูปแบบของบุหรี่ไฟฟ้าที่ตรวจยึดได้มีหลายขนาด บางอันมีขนาดเล็กกว่ากล่องไม้ขีด หากเยาวชนมีไว้ในครอบครองไม่สามารถทราบได้เลยว่าเป็นบุหรี่ไฟฟ้า จึงขอให้ผู้ปกครองร่วมเฝ้าระวังบุตรหลานของตนด้วย ว่ามีสินค้าผิดกฎหมายหรือไม่ ซึ่งบุหรี่ไฟฟ้าให้โทษต่อร่างกายและเป็นอันตรายต่อสุขภาพรัฐมนตรีประจำสำนักนายกนัฐมนตรี กล่าวด้วยว่า หลังจากจับกุมเจ้าหน้าที่ได้ขยายผลพบว่าแม้จะมีการนำเข้าบุหรี่ไฟฟ้าตามกฎหมาย แต่ยังมีการลักลอบนำเข้าผ่านทางชายแดนโดยเฉพาะพื้นที่ที่ติดกับประเทศมาเลเซีย จึงประสานหน่วยงานที่เกี่ยวข้องเข้มงวดกวดขันต่อไป ส่วนคำสั่งคณะกรรมการคุ้มครองผู้บริโภค ที่ 9/2558 เรื่อง ห้ามขายหรือห้ามให้บริการสินค้า บารากู่ บารากู่ไฟฟ้า บุหรี่ไฟฟ้า หรือน้ำยาสำหรับเติมบุหรี่ไฟฟ้า ได้เพิ่มโทษของผู้กระทำความผิด ต้องระวางโทษจำคุกไม่เกิน 3 ปี หรือปรับไม่เกิน 6 แสนบาท หรือทั้งจำทั้งปรับ หากพบเห็นการจำหน่ายบุหรี่ไฟฟ้า แจ้งเบาะแสที่สายด่วน สคบ. 1166